使徒保羅Tī chit段經文中非常清楚kā哥林多教會ê信徒講，所傳hō͘ in ê福音信息是「真正」、「實在ê」，m̄是兩頭含（kâⁿ） ê。伊講兩個基本ê信仰認bat：1.上帝ê應允tī耶穌ê身上成就à。2.是因為耶穌，上帝ê聖神tī每一個信徒ê身上做記號。換句話講，離開耶穌，就無得tio̍h上帝拯救ê希望。
第12到14節，使徒保羅知影哥林多教會內，有kóa假使徒（伊講「超等使徒」）tī信徒中放話，講使徒保羅不誠實，chit-má使徒保羅tī chia真清楚表示，伊是誠實地kā上帝賞賜ê恩典傳達信息hō͘ in，而且所傳講ê chiah-ê lóng thang tī「主耶穌koh來ê日子」，hō͘哥林多教會ê信徒感覺誇耀。Chia所講ê「主耶穌koh來ê日子」，意思是teh指審判ê日子來臨ê時chūn， ē-tàng坦然面對，無驚惶。因為伊tī書信中所寫，lóng是誠實語。
第15到18節，使徒保羅因為本來有計畫beh去哥林多教會訪問兩pái，因為án-ne，tī第15節提起講beh hō͘ in「加倍得tio̍h欣慰」，就是伊希望tī前往馬其頓chìn前先去一pái，然後tī回程ê時，koh去一pái，án-ne前後有兩pái訪問。M̄-koh有人批評伊，講伊ê計畫不時改變，bē-tàng信。只是後來這計畫有改變，伊是直接tùi以弗所來訪，chit項事成做哥林多教會有人批評使徒保羅ê話柄，m̄-koh使徒保羅澄清chit種謠傳，伊講伊ê應允絕對是可靠，就親像上帝是信實ê仝款。
第19到20節，tī chia使徒保羅特別提起kah伊同工傳福音hō͘哥林多教會ê西拉、提摩太等，所傳講ê福音信息lóng是有上帝做保證。In既然傳講真實ê福音信息，表示in所講mā一定是真實。因為誠實就是榮耀上帝ê方式。
第21到22節，chit兩節非常重要，使徒保羅提起每一個信耶穌ê信徒，身上lóng有上帝ê靈同在，而且做印記。換句話講，每一個信徒lóng一定tio̍h是誠實可靠ê人。因為身上有上帝ê記號，而這記號mā是將來審判ê時做為分別ê路用。換句話講，若是無誠實，這記號就會霧霧無清起來，甚至消失，án-ne，就無法度成做「分別為聖」ê信徒。
第23到24節，tī chit兩節伊清楚表明：上帝ē-tàng成做伊ê保證人，證明伊所講是誠實ê。伊m̄去哥林多，是為tio̍h in好，因為hit時哥林多教會內部發生真chē爭執，chiah-ê爭執甚至牽扯到使徒保羅身上，因為án-ne，伊決定m̄去，有可能是無想beh hō͘狀況因為伊在場而顯得koh khah複雜。伊認為哥林多教會ê信徒應該tī信仰上已經成熟，必定會清楚判斷是非曲直chiah-tio̍h。